
V obdobju poročanja od aprila do oktobra 2026 so vsi jedrski objekti v državi obratovali v skladu z varnostnimi pogoji in omejitvami. Nuklearna elektrarna Krško (NEK) je zaradi okoljevarstvenih omejitev začasno zmanjšala svojo moč, kar ni vplivalo na jedrsko varnost.
.Pripravljeni sta bili dve praktični smernici na področju ravnanja z radioaktivnimi odpadki. V okviru projekta morebitne nove jedrske elektrarne v Sloveniji se nadaljujejo dejavnosti umeščanja v prostor.
Uprava Republike Slovenije za jedrsko varnost (URSJV) je gostila še eno pomembno mednarodno srečanje in opravila certifikacijsko presojo. Na področju pripravljenosti na izredne dogodke URSJV še naprej zagotavlja redno usposabljanje osebja, obveščanje javnosti in sodelovanje na državnih in mednarodnih vajah. Sodeluje tudi v mednarodnih dejavnostih na področju kibernetske varnosti.
	


Splošno
V začetku oktobra je na URSJV potekala certifikacijska presoja po standardih ISO 9001 in ISO/IEC 27001, na podlagi katere je pridobila certifikata za sistem vodenja kakovosti in sistem vodenja informacijske varnosti. Certifikaciji potrjujeta sistematičen pristop k sistemu vodenja kakovosti in informacijske varnosti ter podpirata stalno izboljševanje procesov, obvladovanje tveganj in ustrezno varovanje informacij. 
Nuklearna elektrarna Krško
Znižanje moči NEK
NEK je med 6. in 18. avgustom obratovala z znižano močjo zaradi izjemnih hidroloških in meteoroloških razmer na reki Savi, ki je ponor toplote za elektrarno. Zaradi zmanjšanja pretoka reke in zvišanja njene temperature je elektrarna 6. avgusta znižala moč na 80 %. Šlo je za načrtovan in nadzorovan začasen ukrep, ki je bil nujen za zagotovitev skladnosti z določili okoljevarstvenega soglasja glede omejitve dnevne povprečne temperature reke Save in  povprečnega prirasta njene temperature. Vlada Republike Slovenije je z odlokom določila, da mora NEK zaradi ohranjanja stabilnosti elektroenergetskega omrežja ostati v obratovanju vsaj z delno močjo.
Zaradi izboljšanja meteoroloških razmer so v elektrarni 14. avgusta povečali moč na 90 %, štiri dni pozneje pa je elektrarna že lahko obratovala s polno močjo. NEK nima težav z vodostajem reke Save, saj je elektrarna umeščena ob zajezeni del reke. 
URSJV je razmere ves čas spremljala in bila redno obveščena o obratovanju elektrarne ter o sprejetih ukrepih. Obratovanje z znižano močjo ni vplivalo na jedrsko varnost, saj je elektrarna ves čas obratovala v okviru varnostnih pogojev in omejitev.
Projekt JEK2 – nova jedrska elektrarna v Sloveniji
Nadaljevanje dejavnosti umeščanja v prostor
V okviru projekta JEK2 se nadaljujejo dejavnosti umeščanja v prostor. Po koncu javne obravnave pobude za pripravo državnega prostorskega načrta (DPN) oktobra 2025 in izdaji sklepa o pripravi DPN februarja 2026 se pripravljajo strokovne podlage za nadaljnje korake v postopku prostorskega načrtovanja.
Investitor GEN energija, d. o. o., pripravlja strokovne podlage, ki obravnavajo različne vidike umeščanja jedrske elektrarne na izbrano lokacijo. Med drugim vključujejo vplive na okolje in naravo, podnebne spremembe, hidrološke in hidrogeološke razmere, potresno nevarnost, možne zunanje dogodke ter ukrepe za zagotavljanje jedrske varnosti, fizičnega varovanja in pripravljenosti na izredne dogodke.
URSJV sodeluje v postopku umeščanja v prostor JEK2. V okviru svojih pristojnosti je pripravila smernice za DPN in okoljsko poročilo ter opredelila potrebne strokovne študije, ki jih je treba izdelati pred sprejetjem uredbe o DPN. S tem URSJV prispeva k temu, da bodo vidiki jedrske varnosti ustrezno obravnavani že v zgodnji fazi načrtovanja projekta.
Po okvirnem terminskem načrtu je izdelava strokovnih podlag predvidena v letu 2027, priprava predloga uredbe o DPN pa do poletja 2027. Nadaljnji koraki bodo odvisni od poteka priprave in potrjevanja strokovnih podlag ter drugih dejavnosti v postopku prostorskega načrtovanja.
Ravnanje z radioaktivnimi odpadki
Nove praktične smernice za odlagališča radioaktivnih odpadkov
URSJV je izdala dopolnjeno različico Praktične smernice 1.03 »Vsebina varnostnega poročila za odlagališče nizko- in srednjeradioaktivnih odpadkov«.
Dopolnitev praktične smernice je namenjena predvsem posodobitvi in razširitvi zahtev, pomembnih za obdobje poskusnega obratovanja odlagališča. Vključene so dodatne vsebine, ki omogočajo celovitejšo obravnavo varnostnih vidikov v tem obdobju ter ustreznejšo povezavo med zahtevami za varnostno poročilo in dejavnostmi, ki se izvajajo med poskusnim obratovanjem.
Praktična smernica je namenjena upravljavcu odlagališča in drugim udeležencem pri pripravi varnostnega poročila. Pomaga pri izpolnjevanju zahtev s področja sevalne in jedrske varnosti. Varnostno poročilo je temeljni dokument za dokazovanje varnosti objekta in podlaga za upravni nadzor nad njegovo varnostjo.
URSJV je pripravila tudi osnutek praktične smernice z naslovom »Zahteve za odlaganje visokoradioaktivnih odpadkov«.
Praktična smernica vsebuje priporočila za načrtovanje, umeščanje v prostor, gradnjo, obratovanje in zapiranje odlagališča visokoradioaktivnih odpadkov. Pri obravnavi posameznih faz se uporablja stopenjski pristop, ki upošteva stopnjo razvitosti projekta.
Namen smernice je pojasniti zahteve, ki jih bo moralo izpolnjevati odlagališče, s posebnim poudarkom na umeščanju odlagališča v prostor in upoštevanju značilnosti lokacije z vidika jedrske in sevalne varnosti. Praktična smernica je v javni obravnavi in pregledu pri deležnikih in bo predvidoma sprejeta do konca leta.
Mednarodno sodelovanje
URSJV gostila sestanek skupine WENRA RHWG 
Med 22. in 25. septembrom je URSJV gostila sestanek Delovne skupine za harmonizacijo reaktorjev (angleško Reactor Harmonisation Working Group, RHWG), ki deluje v okviru Združenja zahodnoevropskih jedrskih regulatorjev (angleško Western European Nuclear Regulators' Association, WENRA). Na sestanku se je zbralo 28 strokovnjakov iz upravnih organov in tehničnih podpornih organizacij, ki zastopajo države članice in države opazovalke WENRA. Naloga skupine RHWG je razvijati usklajen regulativni pristop k jedrski varnosti jedrskih elektrarn v Evropi. Delo skupine pomembno vpliva na jedrske regulativne okvire držav članic WENRA, saj obravnava vprašanja, ki jih te države urejajo v nacionalni zakonodaji za izboljšanje varnosti jedrskih reaktorjev.
Na sestanku so razpravljali o več ključnih temah v zvezi z jedrsko varnostjo evropskih jedrskih elektrarn, predvsem o izbiri teme za tretji tematski medsebojni pregled (TPR), razvoju varnostnih ciljev za nove reaktorje, vplivu podnebnih sprememb na varnost jedrskih elektrarn ter sodelovanju z Evropsko mrežo tehničnih varnostnih organizacij (angleško European Technical Safety Organisation Network, ETSON).
Pripravljenost na izredne dogodke
URSJV je v obdobju poročanja nadaljevala dejavnosti za krepitev pripravljenosti in odzivanja na jedrske in radiološke izredne dogodke. Posodobljena je bila nacionalna baza ponudnikov mednarodne pomoči v okviru mreže RANET (angleško Response and Assistance Network)  Mednarodne agencije za atomsko energijo (IAEA, angleško International Atomic Energy Agency), delovanje sistema pa je bilo nato preizkušeno tudi na vaji ConvEx-2b
Pomemben del dejavnosti so predstavljale državne, dvostranske in mednarodne vaje, namenjene preverjanju pripravljenosti, usklajevanju odziva ter izmenjavi informacij ob izrednih dogodkih. Na URSJV so bile izvedene naslednje vaje: vaja Nesreča v NEK – korespondenčna vaja SI–HR, izvedena v okviru dvostranskega sodelovanja med URSJV in predstavniki hrvaškega Ministrstva za notranje zadeve, Ravnateljstva civilne zaščite in Sektorja za radiološko in jedrsko varnost (MUP CZ), vaja NEK2025-2, vaje pozivanja, vaja KiVA2025, ki je omogočila preizkus protokolov, razpravo o odzivih in preverjanje pripravljenosti na kibernetske incidente, vaja NEK2026-1, vaja KID, ConvEx-2b, ROMENEK-1, ROMENEK-2, ConvEx-2a, ConvEx-1b ter vaja RODOS – RUG 2026. Oktobra sta bili izvedeni še dve večji vaji.
	Pripravila:
Uprava Republike Slovenije za jedrsko varnost
Litostrojska cesta 54
1000 Ljubljana

Telefon:		+3861/472 11 00
Fax:		+3861/472 11 99
E-pošta:	gp.ursjv@gov.si
URL:		www.ursjv.gov.si

Ljubljana, oktober 2026

